<classify> MKUU wa Wilaya ya Kinondoni Mkoa wa Dar es Salaam, Daniel Chongolo amewashikilia wakandarasi wawili wa Kampuni ya CRJE ya China ambao ni raia wa nchi hiyo, kwa kushindwa kukamilisha mradi wa ujenzi wa kiwanda cha kuchakata taka kilichopo Mabwepande.Chongolo amefikia uamuzi huo jana baada ya kampuni hiyo, kushindwa kukamilisha mradi huo kwa wakati, huku Mhandisi Mshauri wa Manispaa, Emmanuel Tilya akisisitiza kuwa wamekuwa hawatoi ushirikiano wowote, licha ya kwamba yupo kwenye eneo la mradi.Akizungumza wakati wa ziara aliyoifanya ya kukagua miradi inayojengwa na halmashauri hiyo, Chongolo alifafanua kuwa kwa muda mrefu, amekuwa akizungumza na mkandarasi huyo kuhusu kukamilisha mradi huo kwa muda uliopangwa, lakini hakufanya hivyo.Alieleza kuwa halmashauri inahitaji kiwanda hicho haraka ili kitumiwe na wananchi, ambao ndio wanufaika wa mradi huo, lakini mkandarasi aliyepewa kazi hiyo anawarudisha nyuma.Alisema halmashauri imeshawalipa fedha kwa ajili ya ujenzi huo, lakini kinachofanyika ni fedha hizo kuzipeleka kwenye miradi yao mingine, jambo ambalo limefanya hadi sasa kusuasua kwa mradi.Nimekuja hapa zaidi ya mara tatu, mara ya kwanza nilikuja nikaongea nao wakaniahidi watakamilisha kwa muda uliopangwa, mara ya pili nilikuja hapa nikafoka hadi nikakasirika lakini hali imeendelea hivi hivi, sasa sijawakamata nimewashikilia hadi pale watakapoleta mpango kazi wao uliojitosheleza, alisema Chongolo.Hatuwezi kukaa na watu wa namna hii, tumetoa pesa nyingi, kwa ajili ya kukamilisha mradi huu mapema halafu wanatuchezea, kama wakileta leo, kesho nitawaachia, kadiri watakavyowahi kuniletea huo mpango kazi wao ndio na mimi nitawaachia, askari kamata hao waweke ndani, alisema.Askari huyo wa Kituo cha Polisi Mabwepande, alitii agizo hilo na kuwapakiza kwenye gari kwenda kituoni, huku Chongolo akiwafuata nyuma ili kuhakikisha kuwa wamefikishwa mahali husika. Chongolo alisisitiza kuwa hajaridhishwa na mwenendo wa ujenzi wa kiwanda hicho na kuagiza wasiachiwe hadi atakapotoa agizo, ikiwa ni baada ya kutekeleza walichoambiwa.Awali, Mhandisi Mshauri wa Manispaa, Tilya alisema walikubaliana kufanya kazi usiku na mchana ili kukamilisha ujenzi huo kwa wakati, lakini kilichotokea ni tofauti huku mafundi wanne tu ndio waliokuwa wanafika eneo la mradi.Alifafanua kuwa wakati mwingine huwa tunagombana wenyewe kwa wenyewe, kama angekuwa na uwezo wa kufanya kazi ingekuwa sawa, kwani ana uwezo wa kubeba kiubiki mita 150 hadi kufikia saa 8.00 mchana, ina maana tukifanya kazi usiku na mchana tunaweza kufikia kiubiki mita 300 kwa siku.Alifafanua kuwa eneo la kiwanda hicho, kina ukubwa wa mita zaidi ya 4,070, ambapo hadi sasa tayari imeshafanyika kiubiki mita 491 sawa na asilimia 12, na ili afanikishe, hana budi ndani ya mwezi mmoja kwa usiku na mchana, jambo ambalo alisema mkandarasi huyo hawezi kufanya.Mhandisi huyo alifika alieleza kuwa hakuna ushirikiano ambao anapata kutoka kwao wanachoendelea kukifanya hapa ni kukudanganya mkuu.  <topic>: KITAIFA 